PTA-skoolseun word vermisJaco Delport. OPVOLG: Jaco is Vrydagmiddag opgespoor. Jaco Delport (17), ŉ leerling aan Hoërskool Wonderboom in Pretoria se Moot-omgewing, word sedert Woensdagoggend vermis. Thinus Delport, Jaco se pa, het Vrydag aan Maroela Media gesê hulle het hul seun die oggend vir die laaste keer by hul huis in Eloffsdal gesien toe hy op pad was skool toe. “Hy het egter die dag nie skool toe gegaan nie, en toe ons die middag omstreeks 17:45 by die huis opgedaag het, was hy nie meer daar nie,” het hy gesê. Delport het gesê sy seun het ŉ briefie agtergelaat wat sê dat hy moet gaan, dat hy lief is vir hulle en dat hy hoop dat sy ouers hom sal vergewe. “Dit was vir ons ŉ groot skok, ons het glad nie so iets verwag nie. Hy is nie ŉ rebel nie en het ook nie snaakse vriende nie,” het ŉ bekommerde Delport gesê. Die egpaar het ŉ vermistepersone-saak by die Wonderboompoort-polisiestasie aanhangig gemaak en sy foto word op sosiale media versprei. ŉ Ooggetuie het later die egpaar gebel en gesê hulle het Jaco die dag van sy verdwyning in Wonderboom-Suid gesien, waar hy sy fiets gestoot het. Delport het gesê na wat vasgestel kan word, het Jaco niks klere of toiletware saam met hom gevat nie. Hy het sy selfoon en kontant by hom. Sy selfoon is egter afgeskakel. Hy het ŉ blou denim en geel hemp aangehad toe hy laas gesien is. Mense wat Jaco sien of weet waar hy hom bevind, word versoek om kapt. Nkwana van die Wonderboompoort-polisie by 071 675 7425 of 012 335 2812 te bel.